P. Hrušovský, podpredseda NR SR: (2002-04-04):
Teraz prosím pána poslanca Krumpolca, aby oddelene k jednému a k druhému bodu ako spravodajca poverený výborom zaujal stanovisko k predloženým bodom programu. J. Krumpolec, poslanec: Vážení poslanci, výročná správa a ročná účtovná uzávierka Fondu detí a mládeže za rok 2000 je predkladaná Národnej rade na schválenie podľa § 5 ods. 5 v spojení s § 10 ods. 4 zákona Národnej rady o Fonde detí a mládeže v znení neskorších predpisov. Predseda Národnej rady Slovenskej republiky pridelil výročnú správu a ročnú účtovnú uzávierku Fondu detí a mládeže za rok 2000 na prerokovanie Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre vzdelanie, vedu, mládež a šport v termíne do 8. júna 2001. Zároveň za gestorský výbor určil výbor pre vzdelanie, vedu, mládež a šport, ktorý predloží Národnej rade Slovenskej republiky správu o prerokovaní výročnej správy a ročnej účtovnej uzávierky Fondu detí a mládeže za rok 2000 vo výboroch, ako aj návrh na uznesenie Národnej rady. Oba výbory, ktorým bola správa pridelená, ju prerokovali v lehote určenej rozhodnutím predsedu Národnej rady. Výbor Národnej rady Slovenskej republiky pre financie, rozpočet a menu v prijatom uznesení vyslovil súhlas a odporučil Národnej rade výročnú správu a ročnú účtovnú uzávierku Fondu detí a mládeže za rok 2000 schváliť. Výbor Národnej rady pre vzdelanie, vedu, mládež a šport ako gestorský výbor uznesením A. konštatoval, že podľa § 5 ods. 5 v spojení s § 10 ods. 4 zákona Národnej rady o Fonde detí a mládeže v znení neskorších predpisov bola výročná správa a ročná účtovná uzávierka Fondu detí a mládeže za rok 2000 predložená na zaujatie stanoviska vláde Slovenskej republiky, k dnešnému dňu výboru nie je známe oficiálne stanovisko vlády k uvedenej správe, B. vyslovil súhlas 1. s predloženou výročnou správou o činnosti Fondu detí a mládeže za rok 2000 a 2. s ročnou účtovnou uzávierkou Fondu detí a mládeže za rok 2000 s týmito výsledkami – tržby a výnosy 20,4 mil., náklady vo výške 26,8 mil. –, C. odporučil Národnej rade 1. schváliť a) výročnú správu o činnosti Fondu detí a mládeže za rok 2000 a b) ročnú účtovnú uzávierku Fondu detí a mládeže za rok 2000, 2. vyslovil súhlas, aby podľa § 26 zákona Národnej rady o rokovacom poriadku Národnej rady v znení neskorších predpisov mohol správu predložiť a v rozprave vystúpiť predseda Rady Fondu detí a mládeže, čo sa stalo. K návrhu rozpočtu Fondu detí a mládeže na rok 2002. Predseda Národnej rady Slovenskej republiky rozhodnutím zo 17. októbra 2001 pridelil návrh rozpočtu Fondu detí a mládeže na rok 2002 na prerokovanie znovu Výboru Národnej rady pre financie rozpočet a menu a Výboru Národnej rady Slovenskej republiky pre vzdelanie, vedu, mládež a šport v termíne do 16. novembra 2001. Za gestorský výbor bol znovu poverený výbor pre vzdelanie, vedu, mládež a šport. Vzhľadom na to, že predseda Rady fondu detí a mládeže predložil návrh rozpočtu Fondu detí a mládeže na rok 2002 na prerokovanie Národnej rade oneskorene, teda 14. decembra 2001, oba určené výbory rokovali o ňom po stanovenej lehote. V čase rokovania poslancov o návrhu vo výboroch nebolo známe stanovisko vlády Slovenskej republiky k predmetnému návrhu rozpočtu. Stanoviská výborov: Výbor pre financie, rozpočet a menu odporučil Národnej rade Slovenskej republiky návrh rozpočtu Fondu detí a mládeže na rok 2002 schváliť. Výbor pre vzdelanie, vedu, mládež a šport neprijal k návrhu uznesenie, pretože z počtu 11 jeho členov bolo prítomných iba 10 a za návrh na uznesenie hlasovalo 5 poslancov, ostatní boli proti návrhu alebo sa zdržali hlasovania. Iný návrh podaný nebol. Gestorský výbor na základe výsledkov prerokovania návrhu rozpočtu Fondu detí a mládeže na rok 2002 odporúča Národnej rade schváliť rozpočet Fondu detí a mládeže na rok 2002, ktorý obsahuje tržby, výnosy a výnosy vo výške 18,4 mil., náklady vo výške 43,4 mil. Prosím, aby ste otvorili rozpravu.